钦定古今图书集成/明伦汇编/官常典/第351卷 > 杨朵儿只
## 钦定古今图书集成/明伦汇编/官常典/第351卷 > 杨朵儿只

按《元史》本传：“朵儿只，河西宁夏人。少孤，与其兄皆幼，
即知自立，语言仪度如成人，事仁宗于藩邸，甚见倚
重。大德丁未，从迁怀孟。仁宗闻朝廷有变，将北还，命
朵儿只与李孟先之京师，与右丞相哈剌哈孙定议，
迎武宗于北藩。仁宗还京师，朵儿只讥察禁卫，密致
警备，仁宗嘉赖焉，亲解所服带以赐。既佐定内难，仁”
宗居东宫，论功以为大中大夫、家令丞，日夕侍侧，虽
休沐不至家，众敬惮之。会兄卒，涕泣不胜哀，仁宗怜
之，存问优厚。事寡嫂有礼，待兄子不异己子，家人化
之。淮止奉大夫、延庆使，武宗闻其贤，召见之，仁宗曰：
“此人诚可任大事，然刚直寡合。”武宗顾视之曰：“然。”仁
宗始总大政，执误国者，将尽按诛之，朵儿只曰：“为政
而尚杀，非帝王治也。”帝感其言，特诛其尤者，民大悦
服。帝他日与中书平章李孟论元从人材，孟以朵儿
只为第一，帝然之，拜礼部尚书。初，尚书省改作至大
银钞，视《中统》一当其二十五，又铸铜为至大钱，至是
议罢之。朵儿只曰：“法有便否，不当视立法之人为废
置。银钞固当废，铜钱与楮币相权而用之，昔之道也。
国无弃宝，民无失利，钱未可遽废也。”言虽不尽用，时论是之。迁宣徽副使、御史，请迁为台官，帝以宣徽膳
用素不会计，特以委之，未之许也。有言近臣受贿者，
帝怒其非所当言，将诛之。时张珪为御史中丞，叩头
谏，不听。朵儿只言于帝曰：“诛告者失刑，违谏者失谊，
世无诤臣久矣，张珪真中丞也。”帝喜，竟用珪言，拜朵
儿只为侍御史。帝宴闲时，群臣侍坐者，或言笑逾度，
帝见其正色，为之改容。有犯法者，虽贵幸无所容贷，
怨者因共谮之。帝知之深，谮不得行。拜资德大夫、御
史中丞。中书平章政事张闾以妻病，谒告归江南，夺
民河渡地，朵儿只以失大体，劾罢之。江东西奉使斡
来不称职，权臣匿其奸，冀不问，朵儿只劾而杖之，斡
来愧死。御史纳璘言事忤旨，帝怒叵测，朵儿只救之，
一日至八九，奏曰：“臣非爱纳璘，诚不愿陛下有杀御
史之名。”帝曰：“为卿宥之，可。”左迁为昌平令。昌平，畿内
剧县，欲以是困纳璘。朵儿只又言曰：“以御史宰京邑，
无不可者。但以言事而得左迁，恐后之来者用是为
戒，不肯复言矣。”帝不允。后数日，帝读《贞观政要》，朵儿
只侍侧，帝顾谓曰：“魏徵，古之遗直也，朕安得用之？”对
曰：“直由太宗，太宗不听，征虽直，将焉用之？”帝笑曰：“卿
意在纳璘耶？当赦之，以成尔直名也。”有上书论朝政
阙失，面触宰相，宰相怒，将取旨杀之。朵儿只曰：“诏书
云：‘言虽不当，无罪。今若此，何以示信天下？果诛之，臣
亦负其职矣’。”帝悟，释之。于是特加昭文馆大学士、荣
禄大夫，以奖其直言。时位一品者，多乘间邀王爵，赠
先世。或谓朵儿只眷倚方重，苟言之，当可得也。朵儿
只曰：“家世寒微，幸际遇至此，已惧弗称，尚敢求多乎？
且我为之何以风励侥幸者。”迁中政院使。未几，复为
中丞，迁集贤大学士。为权臣铁木迭儿所害而死，年
四十二。初，武宗崩，皇太后在兴圣宫，铁木迭儿为丞
相。逾月，仁宗即位，因遂相之。居两岁，得罪斥罢，更自
结徽政近臣，复再入相，恃势贪虐，凶秽愈甚，中外切
齿，群臣不知所为。御史中丞萧拜住拜中书右丞，又
拜平章政事，稍牵制之。朵儿只自侍御史拜御史中
丞，慨然以纠正其罪为己任。上都富民张弼杀人系
狱，铁木迭儿使大奴胁留守贺伯颜出之，及强以他
奸利事，不能得。一日，坐都堂，盛怒，以官事召留守，将
罪之。留守昌言：“大奴所干非法，不敢从，他实无罪。”铁
木迭儿语诎，得解去。朵儿只廉得其所受弼赃钜万
万，大奴犹数千，使御史徐元素按得实，入奏。而御史
亦辇真又发其私罪二十馀事，帝震怒，有诏逮问，铁
木迭儿逃匿。帝为不御酒数日，以待决狱，尽诛其大
奴同恶数人，铁木迭儿终不能得，朵儿只持之急。徽
政近臣以太后旨召朵儿只至宫门，责以违旨意者，
对曰：“待罪御史，奉行祖宗法，必得罪人，非敢违太后
旨也。”帝仁孝，恐诚出太后意，不忍重伤咈之，但罢其
相位，而迁朵儿只为集贤学士。帝犹数以台事问之，
对曰：“非臣职事，臣不敢与闻。所念者，铁木迭儿虽去
君侧，反得为东宫师傅，在太子左右，恐售其奸，则祸
有不可胜言者。”仁宗崩，英宗犹在东宫，铁木迭儿复
相，乃宣太后旨，召萧拜住朵儿只至徽政院，与徽政
使失里门、御史大夫秃忒哈杂问之，责以前违太后
旨之罪。朵儿只曰：“中丞之职，恨不即斩汝以谢天下，
果违太后旨，汝岂有今日耶？”铁木迭儿又引同时为
御史者二人证成其狱。朵儿只顾二人唾之曰：“汝等
尝得备风宪，乃为是犬彘事耶？”坐者皆惭，俯首，即起
入奏。未几，称旨，执朵儿只载诸国门之外，与萧拜住
俱见杀。是日，风沙晦冥，都人恟惧，道路相视以目。《英
宗即位诏书》，遂加以诬罔大臣之罪。铁木迭儿权势
既成，毫发之怨无不报者。太后惊悔，而帝亦觉其所
谮毁者皆先帝旧臣。未及论治，而铁木迭儿以病死。
会有天灾，求直言。会议廷中，集贤大学士张珪、中书
参议回回，皆称萧、杨等死甚冤，是致不雨。闻者失色，
言终不得达。及珪拜平章，即告丞相拜住曰：“赏罚不
当枉，抑不伸，不可以为治。若萧、杨等冤，何可不亟昭
雪也。”丞相善之，遂请于帝，诏昭雪其冤。特赠思顺佐
理功臣、金紫光禄大夫、司徒、上柱国、夏国公，谥襄愍。
朵儿只死时权臣欲夺其妻刘氏与人，刘氏剪发毁
容以自誓，乃免。